《曾谹父约游南岩短韵奉呈》
宋代·王洋

南丰不藏善，逢人说南严。
南岩亦何好，造物秘此缄。
烟云卬全提，松竹色半酣。
去郭十里赢，守戍僧二三。
乞身满一日，幽事亦可探。
行客问征途，居者萦辔衔。
萧条野店烟，夐静弥勒龛。
念非尘外侣，谁分禅味甘。
受佣作闲人，自缚亦可惭。
于时日在房，山色染霭蓝。
一径盘郁青，群峰列空嵌。
吟泉计涓滴，沦鼎消尘凡。
端如常德静，可警疾步贪。
扬镰出云门，回首怜烟岚。
公其吐妙语，胜事须指南。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。